kardosdrur/scandi-wiki huggingface dataset:
Kasper Larsen (fodboldspiller)

Kasper Larsen (født 25. januar 1993) er en dansk fodboldspiller, der spiller i Odense Boldklub.

Karriere 
Kasper Larsen startede sin professionelle karriere i Odense Boldklub, hvor han også havde spillet som ungdomsspiller. Han debuterede for klubbens førstehold mod FC Nordsjælland den 10. marts 2012, da han afløste en karantæneramt Tore Reginiussen i holdets startopstilling.

Larsen blev udlejet til FC Astana i februar 2015 på en lejeaftale for resten af sæsonen. Han vendte tilbage til Odense uden at have spillet en kamp, hvorefter han skiftede til FC Groningen i august 2015.

Referencer

Eksterne henvisninger 
 
 Kasper Larsen  Profil hos OB
 Kasper Larsen, all-time Superligastatistik på Superstats.dk

Fodboldspillere fra Danmark
Fodboldspillere fra Odense Boldklub
Deltagere for Danmark ved sommer-OL 2016
Fodboldspillere fra FC Groningen
Jeppe Hansen

Jeppe Løkkegaard Hansen (født 10. februar 1989) er en dansk fodboldspiller, der spiller i den danske klub Aarhus Fremad.

I sommeren 2013 hentede Odense Boldklub Jeppe Hansen til klubben på en et-årig aftale fra Næsby Boldklub, hvor han i sæsonen forinden havde scoret 14 mål i 2. division vest.

Jeppe er repræsenteret af Markus Kristensen Agency

Eksterne henvisninger 
 Jeppe Hansen  Profil hos OB
 Jeppe Hansen, all-time Superligastatistik på Superstats.dk
 Jeppe Hansen Transfermarkt

Referencer 

Fodboldspillere fra Danmark
Fodboldspillere fra Odense Boldklub
Fodboldspillere fra FC Fredericia
Fodboldspillere fra Næsby Boldklub
Hans Schultz

Hans Schultz (født 26. august 1920 i København, død 10. januar 2010 i Gentofte) var en dansk modstandsmand og erhvervsmand.

Han var søn af Sven Schultz (medstifter af ingeniørfirmaet Højgaard & Schultz) og Karen Marie født Bertelsen. Han blev student i 1939 og begyndte læretid som landvæsenselev på Falster. Efter værnepligt og militæruddannelse gik han under Besættelsen ind i modstandsbevægelsen, underviste i våbenbrug og distribuerede illegale blade (Døgnets Nyt). Hans base var Gardehusarkasernen.

Hans Schultz blev cand.agro. i 1948 og overtog som 29-årig Nordisk Tegnemaskine Industri A/S som administrerende direktør. Under hans lederskab blev virksomheden markedsledende inden for inventar til tegnestuer. I takt med 1980'ernes EDB-udvikling blev virksomheden omdannet til en IT-virksomhed under navnet NTI CADcenter A/S, der nu er landets største i sin branche som leverandør af CAD-systemer til industri-, ingeniør- og arkitektvirksomheder.

Hans Schultz forblev adm. direktør i 40 år, hvorefter hans fætter og ledende medarbejder Peter Kalko tog over. Schultz udtrådte af bestyrelsen i 2001 og solgte tre år senere virksomheden til Kalkos søn Jesper Kalko.

Han var gift med Agnete Schultz og ejede landejendommen Hindebjerggård i Dragstrup, hvor han drev en skov på 20 tønder land.

Han er begravet på Vestre Kirkegård.

Kilder 
 
 

Agronomer fra Danmark
Erhvervsfolk fra Danmark
Danskere i 1900-tallet
Medlemmer af militærgrupper
Landmænd fra Danmark
Militærfolk fra Danmark
Syrinx (organ)

Syrinx er navnet for det organ hos fuglene, der anvendes til frembringelse af lyde. Organet består af en bruskagtig struktur nederst i luftrøret og indeholder ikke stemmebånd som i strubehovedet hos pattedyr. Lyden dannes ved at membraner, og undertiden også en omgivende luftsæk, kommer i svingninger, når fuglen tvinger luft igennem. Syrinx kontrolleres af et eller flere par muskler. Flest muskler findes hos sangfuglene.

Tonehøjden reguleres ved at ændre på membranernes spænding. Desuden kan både tonehøjde og lydstyrke ændres ved hjælp af udåndingsluftens hastighed. Nogle fuglearter kan kontrollere begge sider af syrinx uafhængigt af hinanden, hvilket anvendes til tostemmig (duet) sang med sig selv.

Se også 
 Fuglesang

Noter

Kilder 
 R. Hørring. Danmarks Fauna. Fugle I. Andefugle og Hønsefugle, side 20-21. Gads Forlag/Dansk naturhistorisk Forening, 1919.

Fugleanatomi
Aage Justesen

Aage Justesen (18 januar 1918 i København- 1986 i Zürich, Schweiz) var en dansk grafiker og skøjteløber. Han nåede sine bedste resultater i årene før 2.verdenskrig, men gjorde comeback efter at han ikke havde konkurreret i syv år og var i 1948, sammen med Per Cock-Clausen, Danmarks første repræsenteret ved Vinter-OL i St. Moritz, hvor han blev nummer 29 på 500 meter i hurtigløb på skøjter med tiden 46,4.

Justesen var bosat i Schweiz og var medlem af ZSC Lions i Zürich.

Personlige rekorder
 500 meter: 45,1 (1940) 
 1500 meter: 2:40,4 (1937)
 5000 meter: 9:24,8 (1939)

Eksterne henvisninger 

 Skøyter - Skøytegeografi Danmark  

Skøjteløbere fra Danmark
Personer fra København
Grafikere fra Danmark
Danskere i 1900-tallet
Vissenbjergbakkerne

Vissenbjergbakkerne i sydenden af Vissenbjerg er et omkring 170 km² naturområde i Assens Kommune, mellem Middelfart og Odense. Fra Udsigten, der med 129 moh. områdets højeste punkt, er der en storslået udsigt mod syd over Brænde Ådal til Brændholt Bjerg (115 moh.) og Fyns højeste punkt, Frøbjerg Bavnehøj, der er 131 meter højt; Mod vest kan man se helt til Lillebælt. I Kirkeskov ligger den tidligere helligkilde, Skt. Vitus Kilde, omend man er i tvivl om hvilken, af flere kilder, der er helligkilden.

Bakkerne har været hjemsted for op til 15 teglværker, hvilket gav velstand til området. Det sidste, Lilleskov Teglværk på sydsiden af Brænde Ådal indstillede teglproduktionen i 1983. Flere steder i området findes forladte og mere eller mindre vandfyldte lergrave.

Afgrunden 
Syd for Vissenbjerg by ligger Afgrunden, som er et af Danmarks mest markante dødislandskaber. Afgrunden er et af Fyns højeste punkter med en meget høj hældningsprocent. Den er blevet skabt, da isen fra den sidste istid, Weichsel-istiden, trak sig tilbage. Ved dette blev noget af den enorme gletsjer brækket af. Dette stykke is var så stort, at det strakte sig fra Vissenbjerg til Frøbjerg. Denne is smeltede ikke lige så hurtigt som selve gletsjeren og kaldes derfor dødis. Da isen endelig smeltede, skabtes der store søer, hvor materiale som grus, sand og ler blev aflejret på bunden af disse søer. Da vandet trak sig endeligt tilbage, stod bunden af søerne tilbage som store topbakker. Disse bakker bestod primært af grus. 

Der kom der endnu et isfremstød under Weichsel-istiden, kaldet det ungbaltiske isfremstød. Isen lagde sig da tæt på topbakken, og der skabtes en sø mellem topbakken og selve isen grundet smeltevand. Dette skabte endnu en mindre bakke op ad topbakken, kaldet en konsolbakke. Derfor er bakkerne ved Vissenbjerg meget "trappeformede." Da isen endeligt var væk, stod de to bakker ved Vissenbjerg (samt Frøbjerg Bavnehøj ved Frøbjerg) tilbage med en lang, kuperet dal imellem dem. Denne natur er meget særpræget for Fyn.

Vissenbjergbakken 
De store højdeforskelle præger især vejen fra syd mod Vissenbjerg. Denne bakke har mere end 50 højdemeter og har sin top midt i byen. Den går under navnet "Vissenbjergbakken" for tilrejsende, mens den af Vissenbjerggensere kaldes "Kirkehellebakken". Den stiger med 5% over en strækning på 1150 meter, og er en yndet udfordring for cykelryttere.

Naturfredning 
Allerede i 1949 blev 3 hektar omkring Afgrunden blev fredet. Det blev i 1979 blev udvidet til at omfatte 315 hektar. Fredningsbegrundelsen var oprindelig det geologisk set specielle landskab, men den blev udvidet i 1979 til også at omfatte naturvidenskabelige, landskabelige og rekreative interesser i området, som er hjemsted for adskillige sjældnere plante- fugle og dyrearter.

Eksterne kilder/henvisninger 

 Folder fra Naturstyrelsen
 Om Vissenbjerg  på danskebjerge.dk
 Vandretursforslag  fra Assens Kommune

Bakkerne
Fredede arealer i Danmark
Lokaliteter i Assens Kommune
Bakkedrag i Danmark
David Löfquist

David Löfquist (født 6. august 1986) er en svensk fodboldspiller, der spiller i Mjällby AIF. Tidligere har han spiller for den danske Superligaklub Odense Boldklub på en lejeaftale fra italienske Parma FC.

I januar 2013 hentede Odense Boldklub David Löfquist til klubben på en lejeaftale for resten af 2013 fra den italienske klub Parma FC. Indarbejdet i lejeaftalen var en købsoption, så OB har muligheden for at hente svenskeren på en fast aftale ved lejeaftalens afslutning.

Eksterne henvisninger 
 Om David Löfquist  Profil hos OB
 David Löfquist, all-time  Superligastatistik på Superstats.dk
 David Löfquist  Transfermarkt

Referencer 

Fodboldspillere fra Sverige
Fodboldspillere fra Odense Boldklub
Fodboldspillere fra Malmö FF
Fodboldspillere fra Parma FC
Fodboldspillere fra Mjällby AIF
Mohammed Diarra

Mohammed Diarra (født 20. juni 1992 i Conakry) er en guineansk fodboldspiller, der spiller i Hvidovre .

Klubkarriere 
Han har tidligere spillet for Odense Boldklub, hvor han af Poul Hansen blev beskrevet som et af de største talenter på sin position i fransk fodbold. 

Diarra skrev den 1. februar 2017 under på en etårig aftale med Altai Semey. Han skiftede sidenhen til FC Tarez.

I marts 2018 vendte Diarra hjem til Danmark for at spille for Vendsyssel FF, der spillede i 1. division og spillede om i den kommende sæson at spille i Superligaen. Han var da med til at sikre Vendsyssel FF oprykning i kraft af samlet 3-1 sejr over Lyngby Boldklub i play-off-kampene. Han fik dog ikke forlænget sin kontrakt med Vendsyssel FF efter forårssæsonen.

Referencer

Eksterne henvisninger 
 

Fodboldspillere fra Guinea
Fodboldspillere fra Paris Saint-Germain
Fodboldspillere fra Odense Boldklub
Fodboldspillere fra Nykøbing FC
Fodboldspillere fra Vendsyssel F.F.
Guineas fodboldlandshold

Guineas fodboldlandshold er fodboldlandsholdet i Guinea, kontrolleret af Fédération Guinéenne de Football. De har aldrig kvalificeret sig til VM, og deres bedste resultat til de afrikanske mesterskaber er en andenplads (1976).

VM-historie 
 1930 til 1962 – Deltog ikke
 1966 – Trak sig
 1970 – Deltagelse ikke godkendt af FIFA
 1974 til 1998 – Ikke kvalificeret
 2002 – Diskvalificeret af FIFA i kvalificeringen
 2006 til 2010 – Ikke kvalificeret

Referencer 

Fodboldlandshold i Afrika
Sport i Guinea
Referencenettet

Referencenettet og referencesystemet (med tilhørende koordinatsystem), er et terrestrisk referencesystem, der tilsammen danner grundlaget for opmåling af Danmark og Grønland. Det er Kort & Matrikelstyrelsen der er ansvarlig for de 4 grundlæggende referencenet og referencesystemer i de to lande. I landskabet er referencenettene markeret ved fysiske punkter kaldet fikspunkter eller referencepunkter. Til alle fikspunkter findes et sæt koordinater eller en højde opgivet i forhold til referencesystemet. Referencenettene og referencesystemerne anvendes blandt andet i forbindelse med offentlig og privat kortproduktion, og danner tilsammen grundlaget for opmåling samt opbygning af kort og geografiske data, og er grundlaget til Geografiske Information Systemer (GIS). GIS bruges bl.a. til opmåling af ledninger, huse, veje, broer samt til navigation af biler, skibe og fly.

Referencenet i Danmark 
Der er flere typer referencenet i Danmark og de er opmålt med forskellige teknikker. De nyeste net i Danmark, er målt med GPS: REFDK-nettet og 10 km-nettet. Det grundlæggende GPS-referencenet i Danmark er REFDK-nettet  og består af 89 punkter, der definerer det europæiske referencesystem ETRS89 i Danmark. 10 km-nettet består af ca. 620 punkter og er dermed en fortætning af REFDK-nettet.

En yderligere fortætning af referencenettet beståer af ca. 3000 punkter, hvori der er foretaget præcisionsnivellement. Dette præcisionsnivellement giver præcise koter for fikspunkterne og er et højdereferencenet, som definerer det nationale højdesystem DVR90 i Danmark.

Detailnivellementsnettet er en yderligere fortætning og det består af ca. 67000 punkter. Detailnivellementsnettet bruges sammen med DVR90-koter, i alle dele af landet og skaber forbindelsen fra præcisionsnivellementsnettet til REFDK-nettet og 10 km-nettet.

2 km-nettet eller triangulationsnettet er et fintmasket net bestående af ca. 22000 punkter og definerer System34 og UTM/ED50 i Danmark. Koordinater er plane og bestemt ud fra terrestriske målinger af fikspunkterne.

Referencenet i Grønland 

REFGR-nettet, består af 258 punkter fordelt langs kysten og det definerer referencesystemet GR96 i Grønland. Det anvendes hovedsageligt ved teknisk opmåling og kortlægning samt geodætisk opmåling og geodætisk forskning.

Eksterne henvisninger 
www.geus.dk  Special artikel af Bjørn Hermansen, om GIS på GEUS's hjemmeside. Hentet 27-12-2012.

Kilder og referencer 

Landmåling
Fiberline-broen

Fiberline-broen er en af verdens største glasfiber-kompositbroer og den første der krydser en jernbanelinje, hvilket øger kravene til broen.  Den ligger i bydelen Strandhuse, i den østlige del af Kolding.

Gå- og cyklebroen blev opført i 1997, som et samarbejde mellem Kolding Kommune, Fiberline Composites og Rambøll. Det er Skandinaviens første kompositbro. Broen blev monteret på kun 18 timer og det foregik om natten, da det ville forstyrre jernbanetrafikken mindst. Broen vejer kun 12 tons, hvilket er det halve af en bro i metal/beton. Denne fordel betyder et langt mindre fundament og en hurtigere montagetid og derved mindre forstyrrelse af trafikken.

En anden af fordelene ved glasfiberkompositten er, at den er næsten vedligeholdelsesfri. Siden opførelsen i 1997, er der kun blevet fjernet graffiti og alger. Broen påvirkes heller ikke af regn, frost eller salt. Kun boltene til samling af broen, samt lejerne ved fundamentet er af stål og broens levetid er mindst 100 år.

Tekniske data 
Længde, total 40 m 
Længde, brosektion 1. 27 m 
Længde, brosektion 2. 13 m 
Bredde, total 3,2 m 
Dæk, totalhøjde 1,5 m 
Dæk, indvendig højde 1,2 m 
Tårn, højde 18,5 m 
Totalvægt 12 tons 
Bæreevne 500 kg/m2 
Bæreevne, kørende last 5 tons 
Maksimum hjultryk 1,8 tons 
Maksimum nedbøjning L/200 13 cm 
Antal stag 8

Kilder og referencer 

Bygninger, konstruktioner og anlæg i Kolding
Transport i Kolding
Broer i Danmark
Skråstagsbroer
Etableret i 1997
Rostafjellet

Rostafjellet (nordsamisk: Skoŋggagáisi) er et bjerg i Balsfjord og Målselv kommuner i Troms og Finnmark fylke i Norge. Ifølge kortet er bjergets højde 1.590 moh.. Toppen er dækket af en gletsjer hvis tykkelse er mindsket væsentligt de senere år. En GPS-måling fra 2008 gav højden 1.558 moh.

Eksterne kilder/henvisninger 

Bjerge i Troms og Finnmark
Balsfjord
Målselv
Vassdalsfjellet

Vassdalsfjellet er et bjerg i Balsfjord og Storfjord kommuner i Troms og Finnmark fylke i Norge. Det har en højde på 1.587 meter over havet og er det 18. højeste bjerg i fylket af bjerge med en primærfaktor på mindst 50 meter.

Eksterne kilder/henvisninger 

 Vassdalsfjellet på kugo.no

Bjerge i Troms og Finnmark
Balsfjord
Storfjord
Mitch Lucker

Mitchell Adam Lucker bedre kendt som Mitch Lucker (20. oktober 1984 - 1. november 2012) var sanger i deathcorebandet Suicide Silence.
Han voksede op i Riverside, Californien med hans forældre og to søskende.
Han led af social angst og OCD . Han blev gift med Jolie Carmadella den 8. maj 2010, og de fik en datter.

Første gang han optrådte var i hans brors band.
Senere dannede han Suicide Silence med guitaristen Chris Garza i 2002, et band som hurtigt blev kendt.
Bandets debutalbum "The Cleansing" blev til en af de mest solgte "Century Media" udgivelser med 7.250 kopier solgt i den første uge.
Deres andet album "No Time to Bleed" blev udgivet den 30. juni 2009.
Bandets sidste album blev "The Black Crown" udgivet den 12. juli 2011.
På dette tidspunkt havde hans tekster begyndt at miste den tidligere kontroversielle anti-religiøse indhold.

Mitch forklarede:

"Jeg forsøger ikke at lægge folks tro ned. Det handler om mig og mit liv. Dette er mit hoved revnet og hældt ned på papiret!
Jeg har stadig den samme tro og samme synspunkter, men jeg er mere åbne over for alt. På dette tidspunkt i mit liv, kan jeg ikke se det gode i at få folk til at hade dig for noget, du siger. Denne er for alle sammen  ."

Han blev inspireret af bands som: Korn, Deftones, Slayer, Sepultura og alt andet hans far nu kom hjem med 
.

Mitch Lucker døde 1. november 2012, efter kvæstelser fra en motorcykelulykke på Huntington Beach, Californien.

Eksterne kilder/henvisninger 

Sangere fra USA
Kolding Ketcher Center

Kolding Ketcher Center er et sportsanlæg, der består af to haller, én til tennis og én til badminton og mange udendørsbaner. Anlægget har også klubarealer,køkken,kontor og cafeteria og ligger i den nordlige del af Kolding.

Sportsanlægget huser til hverdag, Kolding Tennisklub og Kolding Badmintonklub. Tennisklubben har 4 indendørsbaner og 10 udendørsbaner, hvoraf den ene er forsænket i terrænet og der er publikum langs siderne. Badmintonklubben har 6 indendørsbaner.På anlægget er der også en petanquebane og en beachvolleybane.

Kilder og referencer 

Idrætshaller i Danmark
Ketcher Center
Ketcher Center
17-11-70

17-11-70 (11-17-70 i USA) er det første livealbum af den britiske sangeren Elton John. Albummet blev indspillet fra en radioudsendelse den 17. november 1970, som angivet i albummets titel. Elton John og hans band spillede 13 sange under radioudsendelsen. Den oprindelige album indeholdt kun seks af sangene. Det genudgivne album indeholder en syvende sangen, "Amoreena". De andre sange der forblev officielt ikke udgivet er "I Need You to Turn To", "Your Song", "Country Comfort", "Border Song", "Indian Sunset", og "My Father's Gun".

Indhold 
Alle sange er skrevet af Elton John og Bernie Taupin medmindre andet er angivet.

Medvirkende musikere 
 Elton John – piano, vokal
 Dee Murray – basguitar, baggrundsvokal
 Nigel Olsson – trommer, baggrundsvokal

Hitlisteplaceringer

Eksterne henvisninger 
 

Elton John-album
Album fra 1971
Livealbum fra 1971
Flemming Woldbye

Søren Flemming Woldbye (født 25. december 1926 i København, død 12. februar 2010) var en dansk kemiker og rektor for Danmarks Tekniske Universitet i årene 1975 til 1977.

Woldbye blev student fra Gentofte Statsskole i 1945 og begyndte kemistudiet ved Københavns Universitet. Studiet blev afbrudt af værnepligt, som endte i en grad som sekondløjtnant i Hæren 1947.

Woldbye fik sin magistergrad i kemi 1953, var dernæst på studieophold ved Illinois Institute of Technology 1953-54, blev amanuensis ved Kemisk Laboratorium A, Danmarks Tekniske Højskole 1954 og blev lektor og afdelingsleder sammesteds 1960. Han var Visiting Scholar ved Bell Telephone Laboratories, New Jersey 1962-63, professor i kemi ved Danmarks Tekniske Højskole fra 1967, højskolens prorektor 1974, blev dr.phil. 1969 og rektor 1975.

Woldbye var Kommandør af Dannebrogordenen, medlem af bestyrelsen for Selskabet for analytisk Kemi 1956-59 og for Acta Chemica Scandinavica 1965, af biblioteksudvalget for Danmarks tekniske bibliotek 1966. Medlem af Akademiet for de Tekniske Videnskaber og Danmarks Naturvidenskabelige Samfund 1971, medlem af statens teknisk videnskabelige fond 1972, -forskningsråd 1973. Formand for Kemisk Forening fra 1973.

Referencer

Eksterne henvisninger 
 Kraks Blå Bog 1974

Personer i Kraks Blå Bog (afdøde)
Rektorer ved Danmarks Tekniske Universitet
Kemikere fra Danmark
Personer i Dansk Biografisk Leksikon
Kommandører af Dannebrog
Personer fra København
Medlemmer af Akademiet for de Tekniske Videnskaber
Danskere i 1900-tallet
Embedsmænd fra Danmark
Medlemmer af Industrirådet
Foreningsformænd fra Danmark
Officerer fra Danmark
Alumni fra Københavns Universitet
Bytteforhold

Et lands bytteforhold er den relative pris på landets eksportvarer i forhold til prisen på de varer, landet importerer. Det kan fortolkes som det antal importvarer, der kan købes for én enhed af den gennemsnitlige eksportvare. Sjældnere anvendes det mere generelt til at sammenligne, hvor mange enheder af et gode, som man kan bytte sig til mod at betale med et andet gode.

En forbedring af et lands bytteforhold er alt andet lige til gavn for landet i den forstand, at det får råd til at importere flere varer for et givet eksportniveau.

Bytteforholdet omtales også somme tider som den reale valutakurs, der er defineret som det antal udenlandske varer, man kan købe for en indenlandsk produceret (gennemsnitlig) vare. Begrebet skal ses i sammenhæng med den nominelle valutakurs, som definerer, hvor mange udenlandske valutaenheder man kan købe for en indenlandsk valutaenhed (f.eks. hvor mange euro man kan købe for en krone).

Der er en sammenhæng mellem forbedringer i bytteforholdet og ændringer af konkurrenceevnen.

International økonomi
Hans Peter Jensen

Hans Peter Jensen (født 11. juni 1943 i København) er en dansk kemiker, der har været rektor for Danmarks Tekniske Universitet i årene 1986 til 2001.

Jensen er uddannet cand.scient. fra Københavns Universitet og uddannet på University of Oregon og Chalmers Tekniska Högskola i Göteborg, hvor han blev fil.dr. 1981 på afhandlingen Polarized Light. Its history and contemporary use in coordination chemistry. Han er Kommandør af Dannebrogordenen.

I hans rektortid ændrede institutionen navn fra Danmarks Tekniske Højskole til Danmarks Tekniske Universitet. I slutningen af sin karriere indførte Hans Peter Jensen desuden DTU's selveje-model, der siden blev modellen for Universitetsloven af 2003 med ansatte ledere på alle niveauer af organisationen.

Han var efterfølgende forskningsdirektør på sektorforskningsinstitutionen Danmarks Fødevareforskning (DFVF) og institutleder på Institut for Natur og Systemer på Roskilde Universitet. I dag er Hans Peter Jensen efor på Egmont H. Petersens Kollegium, i daglig tale Egmont Kollegiet.

Han har desuden været formand for Rektorkollegiet 1993−2000 og formand for det nordiske universitetsarbejde 1995−2001. Hans Peter Jensen har to æresdoktorater fra USA samt et æresdoktorat fra Finland. Siden 1987 har han været medlem af Akademiet for de Tekniske Videnskaber.

Kilder 

Kemikere fra Danmark
Rektorer ved Danmarks Tekniske Universitet
Kommandører af Dannebrog
Personer fra København
Personer i Kraks Blå Bog
Æresdoktorer
Ansatte ved Roskilde Universitet
Medlemmer af Akademiet for de Tekniske Videnskaber
Danskere i 1900-tallet
Danskere i 2000-tallet
Alumni fra Københavns Universitet
Lille Russetinden

Lille Russetinden ligger i den sydøstlige del af Balsfjord kommune, Troms og Finnmark fylke i Norge, nord for Tamokdalen. Bjerget rager 1.527 meter over havet, og er dermed større end Store Russetind (1.405 moh.) længere mod nord-vest.

Bjerget kan bestiges både fra Kjusakdalen i nord og fra Tamokdalen mod syd. Der skal være en gæstebog i den ene varde på toppen.

Målt efter primærfaktor er Lille Russetinden rangeret på en 16. plads i Norge, og en 18. plads i Skandinavien.

Eksterne kilder/henvisninger 

Balsfjord
Bjerge i Troms og Finnmark